Hugo Simberg

Hugo Simberg (1873–1917) var en finsk maler, tegner, grafiker og skulptør. Hans maleri «Såret engel» fra 1903 har blitt et nasjonalikon i Finland.

 Bakgrunn 
Hugo Simberg var sønn av en oberst. Han vokste opp i Fredrikshamn frem til familien flyttet til Viborg da han var åtte år gammel. 

 Utdannelse 
Han utdannet seg først på en tegneskole i Helsingfors i perioden 1893–1895. Fra 1895 til 1897 var han privatelev hos Kalevala-maleren Akseli Gallen-Kallela i Ruovesi, og ble da sterkt påvirket av symbolismen. 

 Kunstnerisk virke 
Etter læretiden hos Gallen-Kallela dro han til Italia, og fra fra november 1897 til sommeren 1898 besøkte han de italienske byene Firenze, Pisa, Roma, Napoli og Venezia. Fra 1904 til 1906 malte Simberg sammen med Magnus Enckell flere freskodekorasjoner i Johanneskirken i Tammerfors.

Høsten 1898 ble han medlem av Konstnärsgillet. Fra januar 1899 var han lærer ved en tegneskole i Viborg. I juni samme året la han ut på en lengre studiereise i Russland, blant annet i Kaukasus. Senere var han på reiser i Italia, Frankrike og USA.
Simberg er kjent for flere symbolske og fantasifulle malerier, deriblant «Dødens hage» (Kuoleman puutarha) fra 1896, «Døden lytter» (Kuolema kuuntelee) fra 1897 og «Såret engel» fra 1903 som ble kåret til Finlands nasjonalmaleri i 2006. 

Motivene i bildene hans er ofte både vemodige og humoristiske, og den forenklede, naivistiske bildestilen kan minne både om den samtidige svenske kunstneren Ivar Arosenius' lette, folkelige malerier og Theodor Kittelsens trolske eventyrillustrasjoner. Det finske nasjonalgalleriet, Ateneum i Helsingfors, har en stor samling av Hugo Simbergs tegninger, grafikk og malerier.

Han giftet seg i 1910 med Anni Bremer, som hadde vært hans elev i Ateneum, og fikk to barn med henne. Datteren Uhra-Beata Simberg-Ehrström ble tekstilkunstner. 

Han er begravet på Sandudds begravningsplats i Helsingfors.

 Bildegalleri 

 Referanser 

 Eksterne lenker 

 av Hugo Simberg i Ateneum kunstmuseum i Helsingfors

Kategori:Finlandssvensker
Kategori:Personer fra Fredrikshamn
Kategori:Finske malere
Kategori:Finske billedhuggere